Lasse rækker ud efter sin smalle skuldertaske i sort læder og hiver en lille flaske frem fra forreste lomme. Flasken er i karakteristisk brunt glas med en lille glaspipette i låget til dråbedoseringer.

»Der er til i alt 20 gange, hvis man tager én pipette ad gangen. Jeg tager typisk to, hvilket svarer til 20 mikrogram LSD«, fortæller han.

Lasse er 31 år, driver sin egen virksomhed og er far til en søn på syv år. I mere end fire måneder har han to dage om ugen indtaget det stærke psykedeliske stof, som er opløst i flaskens indhold. Ikke for at koble af fra hverdagens stress og forventninger , men for at kunne arbejde mere koncentreret og opleve mere energi i dagligdagen.